‘Onwettige immigrante’ by KZN-fabriek vasgetrekFoto: SAPD Altesaam 35 vermeende onwettige immigrante is Woensdag in hegtenis geneem nadat polisiebeamptes en immigrasiebeamptes van die departement van binnelandse sake op ŉ fabriek in Chatsworth in Durban toegeslaan het. Kapt. Nqobile Gwala, woordvoerder van die polisie, het gesê beamptes van die polisie se misdaadintelligensie-eenheid het inligting ontvang dat die skoenfabriek talle onwettige immigrante in diens het. Nadat die nodige ondersoekwerk gedoen is, het die polisie die immigrasiebeamptes betrek en ŉ verrassingsbesoek aan die fabriek gebring. Foto: SAPD “Die fabriek is ŉ drieverdiepinggebou wat meer as 300 werknemers in diens het, so die beamptes het ŉ groot taak gehad. Hulle het met hul inspeksie begin en gevind dat 35 werkers nie enige werkspermitte gehad het nie en ook onwettig in die land was,” het Gwala gesê. Sy het gesê die meeste van die beweerde onwettige immigrante wat in hegtenis geneem is, is burgers van Lesotho en Malawi. “Die beamptes het ook vasgestel dat die eienaar van die fabriek bewus was dat hierdie mense wat hy aangestel het onwettig in die land is. Die eienaar is in hegtenis geneem en sal daarvan aangekla word dat hy onwettige immigrante in diens geneem het.” Gwala het gesê die 36 verdagtes sal almal vandag in die Chatsworth-landdroshof verskyn.